Forventet regnskab 2014 og tillægsbevillinger - MTM 
BESLUTNING 
Lena Paulsen, Stefan Skov, Ole Kristoffersen, Victor Petersen, Karl Andersen og William Frederiksen 
Mie Søndergaard kunne tiltræde indstillingen i overensstemmelse med Magistratens anbefaling.  
Nick Skov tog forbehold med henblik på en nærmere drøftelse i byrådsgruppen.  
Indstillingen omfatter bevillingsændringer i 2014 på baggrund af forventet regnskab for 2014, oprettelse af nye 
sektorer som følge af organisationsændringen i Teknik og Miljø samt fastlæggelse af gebyrer på 
byggesagsområdet. 
 
RESUMÉ 
På det decentraliserede driftsområde i Teknik og Miljø forventes der netto en mindreudgift på 71,9 mio. kr. 
Ændringen kan for hovedparten henføres til overførsel af dele af Busselskabets egenkapital, merugifter i 
relation til byggesagsbehandlingen samt overførsel af vedligeholdelsesudgifter vedr. det grønne område.    
 
 
På det ikke-decentraliserede driftsområde i Teknik og Miljø forventes der merudgifter på 1,4 mio. kr. til øgede 
udgifter i forbindelse med en forureningssag.    
 
 
På det skattefinansierede anlægsområde forventes der en netto-mindreudgift på 84,3 mio. kr. Denne består af 
en mindreudgift på 397,4 mio. kr. som følge af en tidsmæssig forskydning i udførelsen af en række projekter. 
Herudover er der en nedjustering af udgifterne til energirenoveringsprojekter og en mindreindtægt på 313,6 
mio. kr. som følge af udskydelse af salg en ejendom samt salg af byggegrunde.    
 
 
På det takstfinansierede driftsområde er der tale om en netto-mindreudgift på 138,4 mio. kr. – dels som følge 
af ændringer vedrørende køb og salg af varme, dels som følge af reducerede driftsudgifter.    
 
 
På det takstfinansierede anlægsområde er der mindreudgifter på 93,8 mio. kr., primært som følge af 
udskydelse af anlægsprojekter til efter 2017.    
 
 
I indstillingen indgår endvidere de bevillingsmæssige ændringer af organisationsændringen i Teknik og Miljø 
fra og med 2015.   
 
 
Endelig fastlægges der nye gebyrer på byggesagsområdet, idet ny lovgivning gør, at kommunerne fra 1. januar 
2015 skal opkræve betaling for byggesagsbehandlingen efter tidsforbrug på behandling af byggesagen. 
INDSTILLING 
At 1) de beskrevne tillægsbevillinger inklusive rammeændringer jf. afsnit 7, godkendes.    
 
 
At 2) der godkendes anlægsbevillinger i henhold til oversigten i afsnit 7.7.    
 
 
At 3) oprettelsen af de nye sektorer samt budgetflytningen som følge af organisationsændringen i Teknik og 
Miljø godkendes som beskrevet i indstillingen.    
 
 
At 4) gebyrer og timepris på 650 kr. pr. 1. januar 2015 vedr. byggesagsbehandling godkendes jf. afsnit 7.1 og 
bilag 6. 
Sagens forløb 
04-12-2014 Borgmesterens Afdelings påtegning 
 
Fremsendes til Magistraten. I Magistratsafdelingen for Teknik og Miljø forventes der på det ikke-decentraliserede 
driftsområde samlet set merudgifter ud over allerede optagne reservebeløb på i alt 1,4 mio. kr. i 2014. Det foreslås, 
at merudgifterne indgår i Borgmesterens Afdelings opsamling af afvigelser vedr. de ikke-decentraliserede 
driftsområder, jf. kommunens styringsprincipper.Borgmesterens Afdeling har herudover ingen bemærkninger til 
indstillingen. 
 
08-12-2014 Magistraten 
 
Fremsendes til [adresse] med bemærkning, at Magistraten i mødet den 8. december 2014 anbefaler, at byrådet 
tiltræder Magistratsafdelingen for Teknik og Miljøs indstilling af 18. november 2014. 
 
 
Patricia Klausen tog forbehold. 
 
 
Ron Schou deltog ikke i sagens behandling. 
 
17-12-2014 Aarhus Byråd 
 
Fremsendes til Teknisk Udvalg til behandling i henhold til beslutning i byrådets møde den 17. december 2014 
 
05-01-2015 Teknisk Udvalg 
 
Lena Paulsen, Stefan Skov, Ole Kristoffersen, Victor Petersen, Karl Andersen og Mark Steffensen 
kunne tiltræde indstillingen i overensstemmelse med Magistratens anbefaling.  
 
Nick Skov tog forbehold med henblik på en nærmere drøftelse i byrådsgruppen. 
 
